PRM วิ่งกว่า 4% นิวไฮรอบ 2 เดือน โบรกฯ แนะซื้อเป้า 9 บ. ลุ้นครึ่งปีหลังโตแจ่ม
PRM วิ่งกว่า 4% นิวไฮรอบ 2 เดือน โบรกฯ แนะซื้อเป้า 9 บ. ลุ้นครึ่งปีหลังโตแจ่ม หลังรับรู้รายได้ “Big Sea” ล่าสุด ณ เวลา 11.57 น. อยู่ที่ 7.45 บาท บวก 0.30 บาท หรือ 4.20% สูงสุดที่ 7.50 บาท ต่ำสุดที่ 7.15 บาท ด้วยมูลค่าซื้อขาย 67.97 ล้านบาท
27 ส.ค. 2561

ผู้สื่อข่าวรายงานว่า ราคาหุ้น บริษัท พริมา มารีน จำกัด (มหาชน) หรือ PRM ล่าสุด ณ เวลา 11.57 น. อยู่ที่ 7.45 บาท บวก 0.30 บาท หรือ 4.20% สูงสุดที่ 7.50 บาท ต่ำสุดที่ 7.15 บาท ด้วยมูลค่าซื้อขาย 67.97 ล้านบาท

ทั้งนี้ ราคาหุ้น PRM ปรับตัวขึ้นสูงสุดในรอบ 2 เดือน ตั้งแต่ราคาหุ้นอยู่ที่ระดับ 7.50 บาท เมื่อวันที่ 20 มิ.ย.2561
ด้าน บล.ฟินันเซีย ไซรัส ระบุในบทวิเคราะห์ แนะนำ “ซื้อ” หุ้น PRM ให้ราคาเป้าหมายปี 61 ที่ 9 บาทต่อหุ้น อิง PE Multiplier ที่ 22 เท่า โดยปัจจัยหนุนคือกำไรสุทธิครึ่งปีหลังจะโดดเด่นทั้งเทียบจากครึ่งปีแรก และเมื่อเทียบจากปีก่อน จากการปรับปรุงธุรกิจขนส่งระหว่างประเทศและธุรกิจจัดเก็บน้ำมันดิบที่มีผลขาดทุนให้กลับมามีกำไร ทั้งในรูปแบบของการหาตลาดใหม่ เปลี่ยนสัญญาเช่า และลดขนาดธุรกิจ ซึ่งถ้าอิงจากอัตราการใช้บริการของเรือเหล่านี้ที่สูงกว่า 90%
อย่างไรก็ตามแน่นอนว่าจะไม่เห็นผลขาดทุนอีกในครึ่งปีหลัง กอปรกับเป็นช่วงรวมผลประกอบการของ Big Sea ในสัดส่วนการถือหุ้น 70% ซึ่งช่วง 3 ปีที่ผ่านมามีกำไรเฉลี่ยราว 100 ลบ./ปี จึงคาดกำไรสุทธิของ PRM ปีนี้จะจบที่ 1,000 ล้านบาท เติบโต 39% เมื่อเทียบจากปีก่อน และจะเพิ่มขึ้นอีก 28% เมื่อเทียบจากปีก่อนเป็น 1,277 ล้านบาทในปีหน้า
ขณะที่ ราคาหุ้นซื้อขายบน PE ปี 61-62 เพียง 14-18 เท่า ต่ำกว่าค่าเฉลี่ยของภูมิภาคที่ 33 เท่า ความเสี่ยงในการเข้าลงทุนระยะนี้จึงจำกัดมาก